**PREDKLADACIA SPRÁVA**

Návrh nariadenia vlády, ktorým sa ustanovuje systém uplatňovania niektorých právomocí Úradu podpredsedu vlády Slovenskej republiky pre investície a informatizáciu sa predkladá na rokovanie Legislatívnej rady vlády Slovenskej republiky na základe § 6 ods. 4 zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení zákona č. 171/2016 Z. z..

Cieľom predkladaného návrhu nariadenia vlády je upraviť systém uplatňovania právomocí v oblasti koordinácie, riadenia a dohľadu nad procesom implementácie fondov Európskej únie.

Navrhovanou právnou úpravou sa podrobnejšie upravuje systém prijímania záväzných plánov pre operačné programy, systém schvaľovania výziev a písomných vyzvaní vyhlasovaných riadiacimi orgánmi a procesné náležitosti krízového riadenia operačných programov.

Návrh nariadenia vlády je v súlade s Ústavou Slovenskej republiky, ústavnými zákonmi, so zákonmi ako aj s medzinárodnými zmluvami, ktorými je Slovenská republika viazaná a s predpismi Európskej únie. Návrh nariadenia vlády nie je predmetom vnútrokomunitárneho pripomienkového konania.

Prijatie navrhovaného nariadenia vlády nebude mať vplyv na rozpočet verejnej správy, podnikateľské prostredie, sociálne vplyvy, vplyvy na životné prostredie a vplyvy na informatizáciu spoločnosti.

Účinnosť nariadenia navrhujeme od 1. septembra 2016, nakoľko je potrebné v čo najskoršom termíne bližšie upraviť systém uplatňovania niektorých právomocí Úradu podpredsedu vlády Slovenskej republiky pre investície a informatizáciu na základe § 6 ods. 4 zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení zákona č. 171/2016 Z. z..

Návrh nariadenia vlády sa predkladá s rozpormi s Ministerstvom pôdohospodárstva a rozvoja vidieka Slovenskej republiky, Ministerstvom školstva, vedy, výskumu a športu Slovenskej republiky a Ministerstvom obrany Slovenskej republiky.